Matej, Ondrej, poslanec NR SR (2011-09-14):
Ďakujem pekne za slovo, pán predsedajúci. Vážený pán minister financií, kolegyne, kolegovia, odznelo tu toho už hodne a nie všetko bolo v tej odbornej rovine. A nebudem ani reagovať na kolegu Kolesíka, lebo ten si to asi ani riadne neprečítal, resp. to čítal možno prvýkrát. Než prednesiem alebo predložím pozmeňujúci návrh k vládnemu návrhu, predsa sa pokúsim len tromi vetami povedať, v čom je dobrý vládny návrh zákona o stavebnom sporení. V prvom rade, viacerí predrečníci tu hovorili, že sa deformuje trh. Že sa zasahuje do voľného trhu. No práve opak je pravdou. Skúsme sa zhodnúť na jednej veci – definícii, čo je štátna prémia stavebného sporenia. Je to úroková bonifikácia? Keď je to úroková bonifikácia, tak pôsobí tento segment na rovnakom trhu, ako sú hypotekárne úvery, ale aj iné spotrebné úvery. Keď zoberieme do úvahy, že je to tak, tak potom je logické, že by sme mali vytvoriť také podmienky, aké majú iné segmenty na finančnom trhu. A preto si myslím, že nebolo správne doteraz, aby sporiteľ mohol mať peniažky najprv na účtoch súkromnej banky a posledný deň, 31. 12. ich doniesť do stavebnej sporiteľne a dostať štátnu prémiu za celý rok. Áno, ak by táto krajina na to mala a boli by sme bohatí a bol by politický konsenzus na tom, že áno, ničomu sa nebránim. Ale znova zopakujem to, čo som aj v noci zopakoval niekoľkokrát. Pred nami stojí ústavný zákon o rozpočtovej zodpovednosti a pri každej jednej korune, pri každom jednom eure budem opakovať to, tí, ktorí si to prečítali a vedia, kde sa Slovensko nachádza, aká je demografická krivka, čo čaká slovenskú ekonomiku v budúcnosti, tak vie veľmi dobre, že tých peniažkov nemáme dosť a dosť ich nebudeme mať. A rozumiem tomu, že sú rôzne názory na to, kde ich budeme dávať. Niekde ich zoberieme, niekde ich dáme. Určite si viem predstaviť využitie týchto peňazí lepšie aj napríklad v podpore vzdelávania školstva. Ale zhodnime sa odborne na tom, nie je spravodlivé a nie je správne, aby štátna prémia bola vyplácaná dozadu. Druhá vec, medziúvery. No, skúsme vysvetliť klientom troch sporiteľní, že či je správne, keď sa poskytuje medziúver, že ku nasporenej čiastke, ktorú si nasporí sporiteľ, pridá stavebná sporiteľňa bonifikáciu, ale klient platí 6-percentný úrok aj zo svojich peňazí. Je to v poriadku? V tejto dobe? Myslím si, že nie. No a posledná poznámka, aby sme si aj povedali úplne pravdu, pán Kolesík tu povedal, že to slúži na podporu bývania a hlavne pre starších, lebo vie a si uvedomil, že máme tu aj trhy s hypotékami. No tí ľudia, ktorí majú dnes nad 55 rokov, to bývanie v tej drvivej väčšine majú. Stavebné sporenie sa dnes používa na zlepšenie kvality. Nič proti tomu nemám, ale otázka je, či tento štát na to má stále toľko prostriedkov. A preto, keďže motívom predloženého vládneho zákona je zrovnoprávniť podmienky na trhu, tak si dovoľujem predložiť pozmeňujúci návrh tak, ako sa bonifikácia hypotekárnych úverov a mladomanželských pôžičiek viaže na štátny rozpočet, tak preto predkladám pozmeňujúci návrh a doplňujúce návrhy, pozmeňujúce a doplňujúce návrhy, ktoré túto situáciu riešia, a o výške štátnej prémie, stavebnej štátnej prémie stavebného sporenia sa bude rozhodovať na základe, alebo bude určovaná štátnym rozpočtom na príslušný rozpočtový kalendárny rok. Ešte raz opakujem, je to presne v zhode, tak ako je to pri bonifikácii hypotekárnych úrokov úverov a mladomanželských pôžičiek. Takže ja by som dodržal rokovací poriadok. Dovoľte mi prečítať pozmeňujúce a doplňujúce návrhy k vládnemu návrhu zákona, ktorým sa mení a dopĺňa zákon SNR č. 310/1992 Zb. o stavebnom sporení v znení neskorších predpisov, parlamentná tlač 397. V súlade s ustanoveniami zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladám nasledujúce pozmeňujúce a doplňujúce návrhy k vládnemu návrhu zákona, ktorým sa mení a dopĺňa zákon SNR č. 310/1992 Zb. o stavebnom sporení v znení neskorších predpisov. V článku I navrhujeme vykonať túto zmenu a doplnenia. Po prvé. V čl. I bod 4 znie: „4. V § 10 odsek 3 znie: „(3) Štátna prémia sa, ak ods. 4 neustanovuje inak, na príslušný kalendárny rok určuje percentuálnym podielom z ročného vkladu ustanoveným zákonom o štátnom rozpočte na príslušný rozpočtový rok, najviac v sume ustanoveným zákonom o štátnom rozpočte na príslušný rozpočtový rok. Štátna prémia sa zaokrúhľuje na celé eurocenty nahor.“.“. Odôvodnenie: Navrhuje sa určovať percentuálny podiel štátnej prémie a maximálnu sumu štátnej prémie zákonom o štátnom rozpočte na príslušný kalendárny rok. Týmto novým spôsobom stanovenia štátnej prémie na príslušný kalendárny rok je možné medziročne promptne reagovať na možnosti štátneho rozpočtu týkajúce sa štátnej podpory stavebného sporenia. Predloženým návrhom sa zosúlaďuje spôsob určovania štátnej prémie k stavebnému sporeniu s určovaním percentuálnej výšky štátnych príspevkov k hypotekárnym úverom a k mladomanželským úverom. Bod 2. K čl. I bodu 5. „V čl. I bode 5 sa v § 10 ods. 4 slová „vypočítaného podľa odseku 3“ nahrádzajú slovami „ustanoveného zákonom o štátnom rozpočte na príslušný rozpočtový rok“ a slová „odseku 3“ sa nahrádzajú slovami „zákonom o štátnom rozpočte na príslušný rozpočtový rok“.“ Odôvodnenie: Zmena znenia navrhovaného ods. 4 v § 10 priamo súvisí s predchádzajúcou legislatívnou úpravou. Bod 3. K čl. I bodu 8. „V čl. I bode 8 sa § 13j dopĺňa odsekom 3, ktorý znie: „(3) Ustanovenie § 10 odstavec 3 v znení účinnom od 1. januára 2012 sa prvýkrát použije na určenie percentuálneho podielu z ročného vkladu a maximálnej sumy štátnej prémie na kalendárny rok 2012.“.“ Odôvodnenie: Doplnenie odseku 3 do prechodných ustanovení zákona tiež súvisí s legislatívnou úpravou v bode 1 pozmeňovacieho návrhu. Navrhovaným prechodným ustanovením sa upraví, že percentuálne výška štátnej prémie a maximálna suma štátnej prémie sa prvýkrát určí zákonom o štátnom rozpočte na rok 2012. Bod 4. K čl. I nový bod 9. „Čl. I sa na konci dopĺňa bodom 9, ktorý znie: „9. Príloha sa vypúšťa.“.“ Odôvodnenie: Vzhľadom na to, že percentuálna výška štátnej prémie sa bude určovať zákonom o štátnom rozpočte, je potrebné vypustiť zo zákona prílohu, ktorou je vzorec na výpočet percentuálneho podielu pre nasledujúci kalendárny rok. Keďže na gestorskom výbore som podal pozmeňujúci návrh do spoločnej správy pod bodom 3, ktorý riešil túto situáciu odlišne, a podľa môjho názoru tieto pozmeňujúce a doplňujúce návrhy sú lepším riešením, dávam zároveň procedurálny návrh vybrať zo spoločnej správy bod 3 na osobitné hlasovanie. Ďakujem pekne za pozornosť.